ለነገሩ ለውጥ ስለመኖር አለመኖሩ እየተከራከሩ ገና ያልተደመሩ፣ “አሁንስ ቢሆን ምን ተይዞ ጉዞ ?” እያሉ የዴሞክራሲ ጥያቄና የነጻነት ትግልን እሚዘምሩ ዜጎች አሉ። ስም የሌላቸውን ቤት ይቁጠረውና ስም ካላቸው ውስጥ እነ እስክንድር ነጋን እነ አንዷለም አራጌን ማንሳት ይቻላል። ለአዲስነቱማ አዲስ ንጉሥ ነው ብለው እሚሟገቱ በመጣውና እያዩት ባሉት ለውጥ የተደሰቱም ሚሊዮኖች ናቸው። በየመኪናዎቻቸው በየታክሲውና በየቦታው የጠቅላይ ሚኒስትር አብይንና የአቶ ለማ መገርሣን ፎቶ ለጥፈው ከሚዞሩት አንስተው፣ ኢሳያስ አፈወርቂናን የመንግሥቱ ኃ/ማርያምን ምስሎች ሳይቀር የለጠፉ በርካቶች መሆናቸው ሲወራ የከረመ ነው። አገር በነጻነት ማውራት መጀመሩ፣ ሽኩሹክታው ቀርቶ አዳሜ ድምጹን እንደመጥምቁ ዮሐንስ ከፍ አድርጎ ያለስጋት መናገሩ ግን እሚታይ ነው። እዚህም እዚያም እሚውለበለበው የባንዲራ ዓይነት ራሱ ብዙ ነው። በዚሁ ከቀጠለ ሴቶቻችን የጸጉር ሻሾቻቸውን ሳይቀር እየፈቱ እንደ አንድ ባንዲራ ይመዝገብልን ሳይሉ እሚቀሩ አይመስለኝም።
